Die Katima Mulilo-brug oor die Zambezirivier is ‘n belangrike skakel in die trans-Caprivi-hoofweg in suidelike Afrika. Die brug is by 17° 28′ 18″ suid, 24° 14′ 59″ oos, by die Wenela-grenspos in Namibië (3 km wes van die dorp Katima Mulilo) en Sesheke in Zambië. Dit is op die punt waar die M10-pad (tussen Livingstone in die suide en Mongu in die noorde) en die B8-pad (tussen Ngoma Bridge aan die Choberivier in die ooste op die grens met Botswana en Otavi in Namibië in die weste) aan mekaar skakel. Die brug lê net-net op Zambiese grondgebied. Die trans-Caprivi-korridor is van groot ekonomiese belang vir die suidelike deel van sentraal Afrika. Die pad van nagenoeg 3 000 km verbind veral die kopermyne rondom Kolwezi, Lubumbashi, Kitwe en Ndola sowel as Lusaka en Livingstone via die Caprivistrook met die diepseehawe van Walvisbaai. Ongeveer ‘n 200 vragmotors gebruik daagliks die brug en dit duur 4 dae om die hawe vanaf die myne te bereik. Dit is 877,4 m lank, 10,1 m breed en het 19 boë.